D. Lipšic, podpredseda vlády a minister spravodlivosti SR: (2003-10-28):
Druhou požiadavkou, na ktorú reaguje navrhovaná právna úprava, je požiadavka zosúladenia nášho právneho poriadku s právom Európskej únie a Európskych spoločenstiev, pričom ide najmä o vytvorenie predpokladov na zapracovanie požiadaviek, vyplývajúcich zo zmien prvej smernice o práve obchodných spoločností, ktorá upravuje problematiku zverejňovania údajov o obchodných spoločnostiach do nášho právneho poriadku. Citovaná obchodná smernica v horizonte roku 2007 predpokladá elektronickú komunikáciu zúčastnených strán s obchodným registrom, čo si v podmienkach Slovenskej republiky nevyhnutne vyžaduje sformalizovanie, zautomatizovanie, zrýchlenie a zjednodušenie celého systému vedenia obchodného registra. Navrhovaná právna úprava obchodného registra je za účelom dosiahnutia uvedených cieľov zakotvená na nasledovných princípoch: Vedenie obchodného registra bude ponechané v právomoci súdov. Z hľadiska vecnej príslušnosti bude na registráciu príslušných 8 súčasných registrových súdov, teda okresných súdov v sídle jednotlivých krajov. Zmení sa právna povaha registrácie, keďže registrácia v zmysle návrhu zákona o obchodnom registri nebude mať povahu občianskeho súdneho konania, ale bude predstavovať úkon súdu, čiže bude spadať pod inú činnosť súdu podľa siedmej časti občianskeho súdneho poriadku. Na postup pri zápise údajov do obchodného registra a na uloženie listín do zbierky listín sa nebude vzťahovať OSP, návrhy na zápis a ich prílohy sa budú preskúmavať najmä z formálneho hľadiska, to znamená, že súd bude skúmať len úplnosť podaného návrhu na zápis vrátane jeho príloh, súlad údajov uvedených v návrhu na zápis s údajmi vyplývajúcimi z príloh ako aj splnenie ďalších, zákonom taxatívne vymedzených podmienok. Agenda registrácie a ukladania listín do zbierky listín bude vyňatá z rozhodovacej činnosti sudcov a jej vybavovanie bude prenesené na vyšších súdnych úradníkov, čo bude možné v dôsledku tej skutočnosti, že už nepôjde o rozhodovací proces v zmysle Občianskeho súdneho poriadku. Právo navrhovateľa na podanie opravného prostriedku bude garantované zakotvením možnosti podania námietok proti nevykonaniu zápisu navrhovaných údajov, o ktorých bude rozhodovať sudca v občianskom súdnom konaní podľa novelizovaných ustanovení Občianskeho súdneho poriadku. Návrhy na zápis budú formalizované do podoby formulárov a ustanoví sa presný zoznam príloh, ktorými bude potrebné návrh na zápis doložiť, čo výrazným spôsobom uľahčí jednak pozíciu osôb podávajúcich návrh na zápis, jednak zjednoduší proces spracúvania návrhov na zápis. Zákon ustanovuje - a to považujem za veľmi významné -, fixnú lehotu na vykonanie zápisu, päť pracovných dní, ktorú bude možné predĺžiť o ďalších päť dní len z výnimočných a objektívnych dôvodov, spočívajúcich v problematickej prevádzke samotného registrového súdu. Návrh zákona o obchodnom registri výrazným spôsobom zlepší predpoklady pre fungovanie podnikateľskej sféry vo vzťahu k obchodnému registru a prispeje k vytvoreniu vhodných podmienok na rozvoj podnikateľských aktivít z hľadiska žiadúceho ekonomického rastu. Nový systém vedenia obchodného registra súčasne prispeje aj k zvýšeniu transparentnosti činnosti obchodného registra, k zrýchleniu a zjednodušeniu celého konania, najmä z pohľadu užívateľov obchodného registra. Navrhovaná právna úprava zároveň smeruje aj k zvýšeniu konkurencieschopnosti slovenského podnikateľského prostredia voči zahraničiu, keďže vytvára lepšie predpoklady pre rozvoj podnikateľských aktivít zahraničných osôb v Slovenskej republike. Návrh zákona je z uvedeného dôvodu v súlade s prioritami a cieľmi hospodárskej politiky Slovenskej republiky. Dovoľte mi vyjadriť súhlas s doplňujúcimi a pozmeňujúcimi návrhmi obsiahnutými v spoločnej správe. Dovoľte mi zároveň vyjadriť, síce k inému zákonu, ale poďakovanie pánovi poslancovi Drgoncovi, predsedovi ústavnoprávneho výboru, za jeho postoj k prerokúvaniu návrhu zákona o zodpovednosti za škodu, ktorým, myslím, výrazne zvýšil pravdepodobnosť prijatia právnej úpravy, ktorá bude môcť efektívne sankcionovať úradníkov, ktorí nezákonne rozhodujú, alebo ich postup nie je v súlade s procesnými predpismi upravujúcimi ich konanie. Išlo o gesto, ktoré oceňujem, schválenie vládneho návrhu zákona budem považovať nie za vec prestížnu, ale za vec, kde sme dosiahli veľmi rozumnú a dobrú dohodu. Ďakujem. Z. Martináková, podpredsedníčka NR SR: Ďakujem, pán minister. Dávam slovo spoločnej spravodajkyni z ústavnoprávneho výboru, pani poslankyni Jane Laššákovej, aby informovala Národnú radu o výsledku rokovania o tomto návrhu zákona vo výboroch, aby odôvodnila návrh a stanovisko gestorského výboru.